b'\n_START_ARTICLE_\nTrombocitas\n_START_PARAGRAPH_\nTrombocitai\xc2\xa0\xe2\x80\x93 bespalv\xc4\x97s, bebranduol\xc4\x97s ir \xc4\xafvairaus pavidalo kraujo plok\xc5\xa1tel\xc4\x97s. Trombocitai yra 2\xe2\x80\x933 mikron\xc5\xb3 skersmens; 1 ml kraujo vidutini\xc5\xa1kai j\xc5\xb3 yra 166\xe2\x80\x93390 milijon\xc5\xb3. Trombocitai susidaro kaul\xc5\xb3 \xc4\x8diulpuose i\xc5\xa1 megakariocit\xc5\xb3, o v\xc4\x97liau juos praryja ir suvir\xc5\xa1kina makrofagai. Pagrindin\xc4\x97 trombocit\xc5\xb3 funkcija\xc2\xa0\xe2\x80\x93 dalyvauti kraujo kre\xc5\xa1\xc4\x97jime, kaip pirminis atsakas\xc2\xa0\xe2\x80\x93 pirmin\xc4\x97 hemostaz\xc4\x97. Jie prilimpa prie su\xc5\xbealot\xc5\xb3 kraujagysli\xc5\xb3 sieneli\xc5\xb3, o be to ir patys tarpusavyje gali sulipti.\n_START_SECTION_\nAnatomija\n_START_PARAGRAPH_\nKaip ir raudonieji kraujo k\xc5\xabneliai, trombocitai yra bebranduoliai, disko formos l\xc4\x85stel\xc4\x97s, kuri\xc5\xb3 skersmuo yra 1.5\xe2\x80\x933.0 \xc2\xb5m. Organizmas turi labai ribot\xc4\x85 kraujo plok\xc5\xa1teli\xc5\xb3 kiek\xc4\xaf, tod\xc4\x97l j\xc5\xb3 resursai gali greitai i\xc5\xa1sekti. \xc5\xa0ios l\xc4\x85stel\xc4\x97s turi RNR, kanalikularin\xc4\x99 (canalicular) sistem\xc4\x85, bei keli\xc5\xb3 r\xc5\xab\xc5\xa1i\xc5\xb3 organeles: lizosomas (su r\xc5\xabg\xc5\xa1tin\xc4\x97mis hidrolaz\xc4\x97mis), tankiuosius k\xc5\xabnelius (su ADP, ATP, serotoninu ir kalciu) ir alfa granules (su fibrinogenu, V faktoriumi, vitronektinu, trombospondinu ir von Willebrand faktoriumi), kuri\xc5\xb3 vidin\xc4\x97 sud\xc4\x97tis yra i\xc5\xa1skiriama \xc4\xaf l\xc4\x85stel\xc4\x99 po trombocito aktyvacijos. \xc5\xa0i\xc5\xb3 organeli\xc5\xb3 komponentai svarb\xc5\xabs hemostazei ir u\xc5\xbedegiminiam atsakui vykdyti.\n_START_SECTION_\nGamyba organizme\n_START_PARAGRAPH_\nTrombocitai organizme yra gaminami kaul\xc5\xb3 \xc4\x8diulpuose; progenin\xc4\x97s trombocit\xc5\xb3 l\xc4\x85stel\xc4\x97s yra megakariocitai. \xc5\xa0ios didel\xc4\x97s, daugiabranduolin\xc4\x97s l\xc4\x85stel\xc4\x97s pumpuruoja susidarant trombocitams. Trombopoetinas yra trombocit\xc5\xb3 gamyb\xc4\x85 skatinantis hormonas, gaminamas daugiausiai kepenyse. Organizme \xc5\xa1is hormonas yra suri\xc5\xa1tas su trombocitais\xc2\xa0\xe2\x80\x93 kol trombocit\xc5\xb3 kiekis yra pakankamas, hormono koncentracija ma\xc5\xbea, ta\xc4\x8diau kai trombocit\xc5\xb3 skai\xc4\x8dius suma\xc5\xbe\xc4\x97ja, trombopoetinas atsipalaiduoja ir indukuoja nauj\xc5\xb3 trombocit\xc5\xb3 gamyb\xc4\x85.\n_START_SECTION_\nCirkuliacija\n_START_PARAGRAPH_\nKraujo plok\xc5\xa1teli\xc5\xb3 cirkuliacijos periodas yra 9\xe2\x80\x9310 dien\xc5\xb3. Po cirkuliacijos trombocitai atskiriami blu\xc5\xbenyje. Sutrikusi blu\xc5\xbenies veikla gali s\xc4\x85lygoti trombocit\xc5\xb3 kiekio padid\xc4\x97jim\xc4\x85 kraujyje, tuo tarpu padid\xc4\x97j\xc4\x99s blu\xc5\xbenies aktyvumas (Gaucher liga, leukemija) suma\xc5\xbeina trombocit\xc5\xb3 kiek\xc4\xaf.\n_START_SECTION_\nFunkcijos\n_START_PARAGRAPH_\nTrombocitai yra aktyvuojami kai sueina \xc4\xaf kontakt\xc4\x85 su kolagenu (atsiranda kraujagysl\xc4\x97se po su\xc5\xbealojimo), trombinu (tiesiogiai per PAR-1), ADP, balt\xc5\xb3j\xc5\xb3 kraujo k\xc5\xabneli\xc5\xb3 receptoriais, endotelin\xc4\x97mis kraujagysli\xc5\xb3 l\xc4\x85stel\xc4\x97mis, kitais aktyvatoriais. Po aktyvacijos trombocitai i\xc5\xa1skiria \xc4\xafvairius koaguliacijos faktorius ir trombocit\xc5\xb3 aktyvacijos faktorius, taip pat jie suformuoja katalitin\xc4\xaf fosfolipidin\xc4\xaf pavir\xc5\xa1i\xc5\xb3 (kuriame kr\xc5\xabvis sukuriamas fosfatidilserino ir fosfatidiletanolamino) tenaz\xc4\x97s ir protrombinaz\xc4\x97s kompleksams. Trombocitai adsorbuojasi vienas prie kito per adhesijos receptorius arba integrinus, taip pat adsorbuojasi prie kraujagysli\xc5\xb3 sieneli\xc5\xb3 endotelini\xc5\xb3 l\xc4\x85steli\xc5\xb3, taip suformuodami hemostatin\xc4\xaf kam\xc5\xa1t\xc4\xaf, kartu sujungdami ir fibrin\xc4\x85. Agregacijos metu l\xc4\x85stel\xc4\x97se esantys dideli kiekiai miozino ir aktino filament\xc5\xb3 pradeda susijungti, d\xc4\x97l ko kre\xc5\xa1ulys sutvirt\xc4\x97ja. Da\xc5\xbeniausiai sutinkamas trombocit\xc5\xb3 adhezijos receptorius yra glikoproteinas (GP) Iib/IIIa\xc2\xa0\xe2\x80\x93 tai nuo kalcio priklausomas fibrinogeno, fibronektino, vitronektino, trombospondino ir von Willebrand faktoriaus (vWF) receptorius. Kiti receptoriai savo sud\xc4\x97tyje turi GPIb-V-IX kompleks\xc4\x85 (jautrus vWF) ir GPVI (kolagenui).\n_START_SECTION_\nDideli ir ma\xc5\xbei trombocit\xc5\xb3 kiekiai\n_START_PARAGRAPH_\nNormalus trombocit\xc5\xb3 skai\xc4\x8dius sveikame organizme yra 150\xe2\x80\x93400\xc3\x9710\xe2\x81\xb9/l kraujo. Tiek trombopenija, tiek trombocitoz\xc4\x97 gali s\xc4\x85lygoti koaguliacijos problemas. Apskritai, ma\xc5\xbea trombocit\xc5\xb3 koncentracija padidina nukraujavimo rizik\xc4\x85, o trombocitoz\xc4\x97 (auk\xc5\xa1ta trombocit\xc5\xb3 koncentracija) gali sukelti tromboz\xc4\x99._NEWLINE_Ma\xc5\xbeos trombocit\xc5\xb3 koncentracijos paprastai negydomos kraujo perpylimu, nebent pacientas kraujuoja ar koncentracija nukrenta \xc5\xbeemiau 5\xc3\x9710^9/l. Chirurgini\xc5\xb3 operacij\xc5\xb3 metu ma\xc5\xbeesn\xc4\x97s koncentracijos negu 50 (\xc3\x9710\xe2\x81\xb9/l) laikomos susidariusiomis d\xc4\x97l nenormalaus chirurginio kraujavimo, ir stengiamasi palaikyti trombocit\xc5\xb3 koncentracij\xc4\x85 ne ma\xc5\xbeesn\xc4\x99 kaip 80\xe2\x80\x93100. Beje, trombocit\xc5\xb3 kiekis nepasako, ar visi trombocitai organizme yra funkcionuojantys. Pavyzd\xc5\xbeiui, aspirinas negr\xc4\xaf\xc5\xbetamai sutrikdo trombocit\xc5\xb3 veikl\xc4\x85, ir hemostaz\xc4\x97 neatsistato tol, kol aspirino koncentracija nukrenta arba paveiktos l\xc4\x85stel\xc4\x97s neatnaujinamos \xc5\xa1vie\xc5\xbeiomis\xc2\xa0\xe2\x80\x93 pakeitimas naujomis l\xc4\x85stel\xc4\x97mis gali u\xc5\xbetrukti iki savait\xc4\x97s.'